3.  ลักษณะการประกอบธุรกิจ

    1.  ความเป็นมา

บริษัท ธีระมงคล อุตสาหกรรม จำกัด (มหาชน) (Teera-Mongkol Industry Public
Company Limited) ได้จดทะเบียนก่อตั้งบริษัทขึ้น เมื่อวันที่ 9 พฤศจิกายน 2543
ด้วยทุนจดทะเบียนเริ่มแรก 1,000,000 บาท (หนึ่งล้านบาทถ้วน) เพื่อประกอบธุรกิจผู้ออกแบบ
ผลิต และจัดจำหน่าย อุปกรณ์ไฟฟ้าส่องสว่าง อุปกรณ์ควบคุมที่เกี่ยวข้อง รวมทั้งหลอดไฟ และโคมไฟ

บริษัทเริ่มก่อตั้งโดยกลุ่มนักธุรกิจคนไทย นำโดยนายประวิทย์ ประสิทธิ์รัตนพร
ในฐานะประธานกรรมการบริษัทในปัจจุบัน ด้วยความคิดริเริ่มในการดำเนินธุรกิจ ตั้งแต่ปี 2520
โดยเริ่มจากการผลิตบัลลาสต์สำหรับหลอดไฟฟลูออเรสเซนต์
และบัลลาสต์สำหรับไฟกระแสตรงสำหรับใช้กับแบตเตอรี่ของรถบัส เรือ และรถเข็น
ในนามธีรพลการไฟฟ้า ต่อมาได้ดำเนินการยกเลิกและจัดตั้ง ห้างหุ้นส่วนจำกัดธีระมงคล การไฟฟ้า
พร้อมกับการขยายประเภทของสินค้าที่ผลิตเพิ่มขึ้น อาทิเช่น บัลลาสต์สำหรับไฟถนน
เพื่อทดแทนการนำเข้า เนื่องจากช่วงเวลาดังกล่าว
บัลลาสต์สำหรับหลอดฟลูออเรสเซนต์มีการแข่งขันกันอย่างรุนแรง นอกจากนี้ยังเริ่มผลิตผลิตภัณฑ์อื่น ๆ
ที่เกี่ยวข้อง ได้แก่ หม้อแปลงสำหรับหลอดฮาโลเจน และสตาร์ทเตอร์สำหรับไฟถนน เป็นต้น
จนกระทั่ง ในปี 2543 ห้างหุ้นส่วนจำกัดธีระมงคล การไฟฟ้า
ได้ย้ายการผลิตไปที่โรงงานในจังหวัดสมุทรสาคร และได้ก่อตั้งนิติบุคคลใหม่เป็น บริษัท ธีระมงคล
อุตสาหกรรม จำกัด (ปัจจุบัน ทางห้างหุ้นส่วนจำกัดธีระมงคล การไฟฟ้า
อยู่ระหว่างการชำระบัญชีเพื่อปิดกิจการ ตามมติที่ประชุมคณะกรรมการห้างหุ้นส่วน ครั้งที่ 2/2552
เมื่อวันที่ 6 พฤศจิกายน 2552) รวมทั้งได้เพิ่มรายการสินค้าอื่น ๆ ที่มีความทันสมัย
และใช้เทคโนโลยีในการผลิตที่สูงขึ้น อาทิเช่น สวิทช์แสงแดด หม้อแปลงอิเลคทรอนิคส์ เป็นต้น
และเมื่อปี 2549 บริษัทได้ก่อสร้างโรงงานแห่งใหม่
เพื่อรองรับการขยายกำลังการผลิตสินค้าใหม่ที่เพิ่มขึ้น

ปัจจุบัน บริษัทมีสำนักงานใหญ่ ตั้งอยู่เลขที่ 46 / 67 – 69 ซอยมั่งมีทรัพย์ หมู่ที่ 3
ถนนเลียบคลองสี่วาพาสวัสดิ์ ตำบลคอกกระบือ อำเภอเมืองสมุทรสาคร จังหวัดสมุทรสาคร 74000
และมีสำนักงานสาขา 2 แห่ง ดังนี้

สำนักงานสาขาแห่งที่ 1 เลขที่ 260/2 ถนนเจริญนคร แขวงสำเหร่ เขตธนบุรี กรุงเทพมหานคร
10600 โดยสำนักงานแห่งนี้ใช้เป็นส่วนของฝ่ายบริหารงานทั่วไปและโกดังเก็บสินค้า

สำนักงานสาขาแห่งที่ 2 เลขที่ 9 / 20 ซอยมั่งมีทรัพย์ หมู่ที่ 3 ถนนเลียบคลองสี่วาพาสวัสดิ์
ตำบลคอกกระบือ อำเภอเมือง จังหวัดสมุทรสาคร 74000
โดยสำนักงานแห่งนี้ใช้เป็นโรงงานเพื่อการผลิต

ประวัติความเป็นมาและพัฒนาการที่สำคัญของบริษัท โดยสังเขป มีดังนี้

  ปี 2543 - วันที่ 9 พฤศจิกายน ก่อตั้ง บริษัท ธีระมงคล อุตสาหกรรม จำกัด
  ด้วยทุนจดทะเบียนเริ่มแรก 1,000,000 บาท (หนึ่งล้านบาทถ้วน) แบ่งเป็นหุ้นสามัญจำนวน
  10,000 หุ้น มูลค่าที่ตราไว้หุ้นละ 100 บาท เรียกชำระเต็มมูลค่า
  โดยในส่วนของสำนักงานและโรงงานตั้งอยู่เลขที่ 46/67 – 69 ซอยมั่งมีทรัพย์ หมู่ที่ 3
  ถนนเลียบคลองสี่วาพาสวัสดิ์ ตำบลคอกกระบือ อำเภอเมืองสมุทรสาคร จังหวัดสมุทรสาคร
  74000 มีขนาดพื้นที่ 3 งาน 38 ตารางวา

  ปี 2547 - วันที่ 26 มีนาคม
  บริษัทได้รับใบอนุญาตแสดงเครื่องหมายมาตรฐานกับผลิตภัณฑ์อุตสาหกรรม ประเภท
  บัลลาสต์สำหรับหลอดไอปรอทความดันสูง (มอก. 673-2530)
  เพิ่มเติมจากใบอนุญาตที่ทางห้างหุ้นส่วนจำกัด ธีระมงคลการไฟฟ้า เคยได้รับอนุญาตในปี 2542
  ซึ่งเป็นบัลลาสต์สำหรับหลอดไฟถนนเป็นรายแรกของประเทศไทย และเป็นเพียงรายเดียว
  มานานกว่า 8 ปี โดยตลอดระยะเวลาที่ผ่านมา
  ทางบริษัทได้รับใบอนุญาตแสดงเครื่องหมายมาตรฐานกับผลิตภัณฑ์อุตสาหกรรมเป็นจำนวนกว่าร้อยใบอนุญาต
  ครอบคลุมทุกประเภทผลิตภัณฑ์ที่ทางบริษัทเป็นผู้ผลิต โดยบริษัทเป็นผู้ผลิตเพียงรายเดียวในประเทศ
  ที่ผลิตบัลลาสต์ครบทุกรุ่น ตั้งแต่รุ่นเล็กถึงรุ่นใหญ่

  ปี 2549 - วันที่ 25 เมษายน บริษัทได้เริ่มเปิดดำเนินการโรงงานแห่งใหม่ ซึ่งมีขนาดเนื้อที่รวม
  5 ไร่ ตั้งอยู่เลขที่ 9/20 ซอยมั่งมีทรัพย์ ถนนเลียบคลองสี่วาพาสวัสดิ์ อำเภอเมือง
  จังหวัดสมุทรสาคร

  - วันที่ 19 ธันวาคม บริษัท ได้ดำเนินการเพิ่มทุนจดทะเบียนจากเดิม 1,000,000 บาท
  (หนึ่งล้านบาทถ้วน) แบ่งเป็นหุ้นสามัญจำนวน 10,000 หุ้น มูลค่าที่ตราไว้หุ้นละ 100 บาท เป็น
  60,000,000 บาท (หกสิบล้านบาทถ้วน) แบ่งเป็นหุ้นสามัญจำนวน 600,000 หุ้น
  มูลค่าที่ตราไว้หุ้นละ 100 บาทโดยเรียกชำระเต็มมูลค่า
  เพื่อใช้เป็นเงินทุนหมุนเวียนในการดำเนินธุรกิจของบริษัท

  ปี 2550 - วันที่ 28 ธันวาคม บริษัทได้ผ่านการรับรองระบบคุณภาพมาตรฐาน ISO 9001 :
  2000 ซึ่งในปัจจุบันบริษัทได้พัฒนามาตรฐานดังกล่าวจนผ่านการรับรองเป็นระบบคุณภาพมาตรฐาน
  ISO 9001 : 2008 ซึ่งเพิ่มรายละเอียดเรื่องกระบวนการจัดจ้างภายนอก
  การจัดการทรัพยากรระบบสารสนเทศ ระบบการจัดเก็บเอกสาร กระบวนการออกแบบ
  การเก็บรักษาผลิตภัณฑ์ รวมถึงการเพิ่มเติมมาตรฐานการควบคุมสภาพแวดล้อมในการทำงาน
  เป็นที่เรียบร้อยแล้ว

  ปี 2552 - วันที่ 5 กันยายน 2552 ที่ประชุมใหญ่วิสามัญผู้ถือหุ้นครั้งที่ 2/2552
  มีมติพิเศษให้แปรสภาพจากบริษัทจำกัด เป็นบริษัทมหาชนจำกัด
  และเปลี่ยนแปลงมูลค่าที่ตราไว้ของหุ้นสามัญของบริษัท จากมูลค่าที่ตราไว้หุ้นละ 100.00 บาท
  เป็นมูลค่าที่ตราไว้หุ้นละ 0.25 บาท รวมถึงมีมติพิเศษให้เพิ่มทุนจดทะเบียนจาก 60.00 ล้านบาท
  (หกสิบล้านบาทถ้วน) เป็น 80.00 ล้านบาท (แปดสิบล้านบาทถ้วน) แบ่งเป็นหุ้นสามัญจำนวน
  320.00 ล้านหุ้น โดยแบ่งออกเป็นทุนจดทะเบียนที่เรียกชำระแล้ว มูลค่า 60.00 ล้านบาท
  (หกสิบล้านบาทถ้วน) จำนวน 240.00 ล้านหุ้น และมีจำนวนหุ้นที่ยังไม่ได้เรียกชำระจำนวน
  80.00 ล้านหุ้น ซึ่งในส่วนของหุ้นเพิ่มทุนที่ยังไม่ได้เรียกชำระจำนวน 80.00 ล้านหุ้น นั้น
  ที่ประชุมผู้ถือหุ้นมีมติให้จัดสรรไว้สำหรับการเสนอขายให้กับประชาชนทั่วไป

  - วันที่ 11 กันยายน 2552
  บริษัทได้ดำเนินการจดทะเบียนเพื่อแปรสภาพจากบริษัทจำกัดเป็นบริษัทมหาชนจำกัด
  และเปลี่ยนแปลงชื่อเป็น บริษัท ธีระมงคล อุตสาหกรรม จำกัด (มหาชน)

  - วันที่ 16 ธันวาคม 2552 บริษัทได้รับรางวัลใบโพธิ์ อวอร์ด
  จากสถาบันบัณฑิตบริหารธุรกิจศศินทร์ จุฬาลงกรณ์มหาวิทยาลัย
  จากความโดดเด่นในมิติการตอบสนองและปรับตัวต่อโอกาสและปัญหา (Adaptability to
  Changes) และการมีผลิตภัณฑ์คุณภาพสูง (Quality)
  จากการคิดค้นเทคโนโลยีในการผลิตผลิตภัณฑ์เพื่อทดแทนการนำเข้าและเน้นการประหยัดพลังงานมาใช้อย่างมีประสิทธิภาพ

  ปี 2553 - วันที่ 14 พฤษภาคม 2553 บริษัทได้เปิดการซื้อขายหลักทรัพย์ในตลาดหลักทรัพย์ เอ็ม
  เอ ไอ เป็นวันแรก และได้มีการชำระค่าหุ้นเพิ่มเติมครบตามจำนวนที่ 80.00 ล้านหุ้น
  มูลค่าที่ตราไว้หุ้นละ 0.25 บาท เท่ากับ 20.00 ล้านบาท
  ทำให้บริษัทมีทุนจดทะเบียนเรียกชำระแล้วทั้งสิ้นเท่ากับ 80.00 ล้านบาท
  โดยแบ่งออกเป็นจำนวนหุ้นทั้งหมด 320 ล้านหุ้น มูลค่าที่ตราไว้หุ้นละ 0.25 บาท

  - วันที่ 3 สิงหาคม 2553 บริษัทได้รับบัตรส่งเสริมการลงทุนจากคณะกรรมการส่งเสริมการลงทุน
  เพื่อแสดงว่า เป็นผู้ได้รับการส่งเสริมการลงทุนในกิจการ ผลิตหลอดไฟฟ้า
  ชิ้นส่วนหรืออุปกรณ์สำหรับหลอดไฟฟ้า และชิ้นส่วนหรืออุปกรณ์อิเล็คทรอนิคส์

  ปี 2554 - เดือนมิถุนายน บริษัทได้ย้ายสำนักงานมาอยู่ที่ 260/2 ถนนเจริญนคร แขวงสำเหร่
  เขตธนบุรี กรุงเทพมหานคร 10600 โดยสำนักงานแห่งนี้จะใช้เป็นส่วนของฝ่ายบริหารงานทั่วไป
  และใช้เป็นโกดังแห่งใหม่

-   วันที่14 พฤศจิกายน 2554 บริษัทได้รับบัตรส่งเสริมการลงทุนเพื่อแสดงว่า
    เป็นผู้ได้รับการส่งเสริม การลงทุนในกิจการ ผลิตหลอดไฟฟ้า
    ชิ้นส่วนหรืออุปกรณ์สำหรับหลอดไฟฟ้า และชิ้นส่วนหรือ อุปกรณ์อิเล็คทรอนิคส์
    (ในประเภทหลอดไฟ)

-   วันที่ 30 ธันวาคม 2554 บริษัทได้รับบัตรส่งเสริมการลงทุนเพิ่มเติมเพื่อแสดงว่า
    เป็นผู้ได้รับการส่งเสริม การลงทุนในกิจการ ผลิตหลอดไฟฟ้า
    ชิ้นส่วนหรืออุปกรณ์สำหรับหลอดไฟฟ้า และชิ้นส่วนหรือ อุปกรณ์อิเล็คทรอนิคส์
    (ในประเภทโคมไฟ)

  ปี 2555 - วันที่ 18 พฤษภาคม 2555 บริษัทได้เพิ่มทุนจดทะเบียนจาก 80.00 ล้านบาท เป็น
  95,999,997 บาทโดยวิธีการจัดสรรหุ้นปันผลในอัตรา 5 หุ้นเดิม ต่อ 1 หุ้นปันผล

-   วันที่ 5 ตุลาคม 2555 บริษัทได้ออกใบสำคัญแสดงสิทธิที่จะซื้อหุ้นสามัญเพิ่มทุนของบริษัท จำนวน
    191,999,994 หุ้นในอัตราหุ้นละ 0.25 บาท โดยวิธีการจัดสรรใบสำคัญแสดงสิทธิในอัตรา 2
    หุ้นเดิมต่อ 1 ใบสำคัญแสดงสิทธิ
    และได้จดทะเบียนเพิ่มทุนเพิ่อรองรับการใช้สิทธิซื้อหุ้นของใบสำคัญแสดงสิทธิ
    โดยการเพิ่มทุนยังไม่ได้เรียกชำระจาก 95,999,997 เป็น 143,999,995.50 บาท

1.  ภาพรวมการประกอบธุรกิจของบริษัท

บริษัท ธีระมงคล อุตสาหกรรม จำกัด (มหาชน) ดำเนินธุรกิจเป็นผู้ออกแบบ ผลิต และจัดจำหน่าย
อุปกรณ์ไฟฟ้าส่องสว่าง อุปกรณ์ควบคุมที่เกี่ยวข้อง รวมทั้งหลอดไฟ และโคมไฟ ให้แก่ลูกค้าทั้งใน
และต่างประเทศ ซึ่งส่วนใหญ่จะเป็นลูกค้าในประเทศ โดยกลุ่มลูกค้าหลัก แบ่งเป็น
กลุ่มลูกค้าประเภทร้านค้าอุปกรณ์ไฟฟ้า ตลาดค้าส่งทั่วไป และกลุ่มลูกค้าโครงการ

ผลิตภัณฑ์ของบริษัท ประกอบด้วยกลุ่มสินค้าหลัก 6 กลุ่ม ได้แก่

1.  กลุ่มผลิตภัณฑ์บัลลาสต์ และหม้อแปลงไฟฟ้า ได้แก่

    i.  บัลลาสต์สำหรับหลอดไฟในอาคาร บ้านเรือน

    ii. บัลลาสต์สำหรับหลอดไฟฟ้าแบบปล่อยประจุความเข้มสูง

    iii. หม้อแปลงสำหรับหลอดฮาโลเจน

2.  กลุ่มผลิตภัณฑ์หลอดไฟฟ้า

3.  กลุ่มผลิตภัณฑ์ Control Gear (อุปกรณ์ส่วนควบที่ใช้ในวงจรไฟฟ้าแสงสว่าง)

4.  กลุ่มผลิตภัณฑ์อำนวยความสะดวกภายในบ้าน

5.  กลุ่มผลิตภัณฑ์ โคมไฟฟ้า

6.  กลุ่มผลิตภัณฑ์ไฟฟ้า และอุปกรณ์ประเภท อื่น ๆ

ทั้งนี้ในกลุ่มผลิตภัณฑ์ดังกล่าวข้างต้น บริษัทจะเน้นการเป็นผู้ผลิตและจัดจำหน่ายบัลลาสต์เป็นสำคัญ
โดยบัลลาสต์ที่บริษัทผลิตจะครอบคลุมถึง บัลลาสต์ไฟบ้าน
(ซึ่งเป็นสินค้าควบคุมโดยสำนักงานมาตรฐานอุตสาหกรรม) และบัลลาสต์ไฟถนน ภายใต้ตราสินค้า
“GATA” ซึ่งเป็นตราสินค้าหลักของบริษัท นอกจากนี้ บริษัทยังรับจ้างผลิตตามคำสั่งซื้อ (OEM)
ภายใต้ตราสินค้าอื่น คิดเป็นจำนวนมากกว่า 40 ตราสินค้า
ทั้งนี้ธุรกิจการผลิตบัลลาสต์เพิ่งเริ่มก่อตั้งขึ้นในเมืองไทยเมื่อประมาณ 40 ปีที่ผ่านมา
ซึ่งก่อนหน้านั้นต้องนำเข้าจากประเทศเยอรมันทั้งหมด โดยสินค้าของบริษัทผลิตได้คุณภาพมาตรฐาน
และสามารถทดแทนการนำเข้าสินค้าจากต่างประเทศได้

1.  โครงสร้างรายได้ของบริษัท

บริษัทมีโครงสร้างรายได้แยกตามประเภทของผลิตภัณฑ์ ดังนี้

[TABLE]

หมายเหตุ: *รายได้อื่น ได้แก่ การขายเศษวัตถุดิบ รายได้รับคืนการส่งออก – เงินสด/บัตรภาษี
รายได้ดอกเบี้ยรับ – เงินฝาก

**รายได้จากการขาย หัวข้อที่ 6. ผลิตภัณฑ์ไฟฟ้า และอุปกรณ์ประเภทอื่น ๆ
คืออุปกรณ์ที่ทางบริษัทจัดจำหน่ายทั่วไป ซึ่งได้แก่ ปลั๊กพ่วงไฟฟ้า เบรกเกอร์ สายไฟ สายโทรศัพท์
พัดลม เป็นต้น

บริษัทมีโครงสร้างรายได้แยกตามประเภทการขาย ดังนี้

  --------------------- -------- -------- -------- -------- ----------- -------- -------- -------- ----------- -------- -------- --------
  ประเภทการขาย          2553              2554              2554                 2555              2555                 2555     
                                          (BOI)             (NON-BOI)            (BOI)             (NON-BOI)            (รวม)    

                        ล้านบาท   %        ล้านบาท   %        ล้านบาท      %        ล้านบาท   %        ล้านบาท      %        ล้านบาท   %

  รายได้จากภายในประเทศ   308.91   89.57    216.49   85.74    120.14      96.95    256.37   89.69    173.30      97.87    429.67   92.82

  รายได้จากต่างประเทศ     35.98    10.43    36.01    14.26    3.77        3.05     29.45    10.31    3.78        2.13     33.23    7.18

  รายได้รวม              344.89   100.00   252.50   100.00   123.91      100.00   285.82   100.00   177.08      100.00   462.90   100.00
  --------------------- -------- -------- -------- -------- ----------- -------- -------- -------- ----------- -------- -------- --------

บริษัทมีโครงสร้างรายได้แยกตามประเภทกลุ่มลูกค้า ดังนี้

  --------------------------- -------- -------- -------- -------- ----------- -------- -------- -------- ----------- -------- -------- --------
  ประเภทกลุ่มลูกค้า               2553              2554              2554                 2555              2555                 2555     
                                                (BOI)             (NON-BOI)            (BOI)             (NON-BOI)            (รวม)    

                              ล้านบาท   %        ล้านบาท   %        ล้านบาท      %        ล้านบาท   %        ล้านบาท      %        ล้านบาท   %

  กลุ่มลูกค้าประเภทโครงการ        17.64    5.71     10.88    5.02     5.33        4.44     9.23     3.60     5.96        3.44     15.18    3.53

  กลุ่มผู้ผลิตโคมไฟ                84.02    27.20    70.58    32.06    2.97        2.47     76.61    29.88    5.24        3.02     81.84    19.05

  กลุ่มลูกค้าประเภทร้านค้าทั่วไป                                                                                                               

  1. ร้านค้าส่ง                  72.39    23.43    44.18    20.41    23.03       19.17    52.35    20.42    27.35       15.78    79.71    18.55

  2. ร้านค้าอุปกรณ์ไฟฟ้าทั่วไป       133.27   43.14    86.03    39.74    75.71       63.02    105.19   41.03    100.06      57.74    205.25   47.77

  กลุ่ม Modern Trade            1.60     0.52     4.83     2.23     13.10       10.90    13.00    5.07     34.69       20.02    47.69    11.10

  รวมรายได้จากการขายในประเทศ   308.91   100.00   216.49   100.00   120.14      100.00   256.37   100.00   173.30      100.00   429.67   100.00
  --------------------------- -------- -------- -------- -------- ----------- -------- -------- -------- ----------- -------- -------- --------

บริษัทมีโครงสร้างรายได้แยกตามลักษณะการดำเนินการก่อนจัดจำหน่าย ดังนี้

  ------------------------ -------- -------- -------- -------- ----------- -------- -------- -------- ----------- -------- -------- --------
  ประเภทกลุ่มลูกค้า            2553              2554              2554                 2555              2555                 2555     
                                             (BOI)             (NON-BOI)            (BOI)             (NON-BOI)            (รวม)    

                           ล้านบาท   %        ล้านบาท   %        ล้านบาท      %        ล้านบาท   %        ล้านบาท      %        ล้านบาท   %

  1. ผลิตภัณฑ์ที่บริษัทเป็นผู้ผลิต    170.22   49.36    171.59   67.96    34.54       27.87    194.44   68.03    62.25       35.16    107.65   55.45

  2. ผลิตภัณฑ์ที่บริษัทรับจ้างผลิต   140.46   40.73    80.91    32.04    13.12       10.58    91.38    31.97    7.17        4.05     94.02    21.29
  (OEM)                                                                                                                             

  3.                       34.20    9.92     0.00     0.00     76.26       61.54    -        -        107.65      60.79    76.26    23.26
  ผลิตภัณฑ์ที่ซื้อมาเพื่อจำหน่ายต่อ                                                                                                            

  รวมรายได้จากการขาย        344.89   100.00   252.50   100.00   123.91      100.00   123.91   100.00   177.21      100.00   462.90   100.00
  ------------------------ -------- -------- -------- -------- ----------- -------- -------- -------- ----------- -------- -------- --------

1.  เป้าหมายการดำเนินธุรกิจ

บริษัทได้กำหนดวิสัยทัศน์และเป้าหมายในการดำเนินธุรกิจ โดยจะเป็นผู้นำในการออกแบบ ผลิต
และจัดจำหน่าย อุปกรณ์ไฟฟ้าส่องสว่าง อุปกรณ์ควบคุมที่เกี่ยวข้อง รวมทั้งหลอดไฟ และโคมไฟ
ซึ่งสามารถแยกประเภทของสินค้าที่กำหนดเป็นเป้าหมายด้านการผลิตและพัฒนาในอนาคตได้ ดังนี้

1.  อุปกรณ์ควบคุม อาทิเช่น บัลลาสต์ หม้อแปลง อิกไนเตอร์ สตาร์ทเตอร์ และคาปาซิเตอร์

2.  หลอดไฟฟ้า อาทิเช่น หลอดแสงจันทร์ หลอดโซเดียม หลอดเมทัลฮาไลด์ หลอดตะเกียบ
    และหลอดฟลูออเรสเซนต์ ทั่วไป

3.  โคมไฟฟ้าอุตสาหกรรม

ซึ่งในการผลิตสินค้าดังกล่าวข้างต้น บริษัทจะเน้นการผลิตสินค้าที่ต้องใช้เทคโนโลยีการผลิตที่สูง
เพื่อสร้างอัตราผลกำไร (margin) ที่ดี รวมทั้งการจัดหาตลาดใหม่ ๆ
เพื่อจำหน่ายสินค้าให้มากขึ้นจากเดิม
โดยในปัจจุบันทางบริษัทอยู่ระหว่างการพัฒนาสินค้าในหลายรายการที่สามารถทดแทนการนำเข้าและสามารถส่งออกไปจำหน่ายในต่างประเทศทั่วโลกได้
เนื่องจากแสงสว่างเป็นสิ่งที่จำเป็นในชีวิตของมนุษย์และยังต้องการการพัฒนาอย่างต่อเนื่องโดยจะต้องให้ความสำคัญในเรื่องประสิทธิภาพของแสง
อาทิเช่น ความถูกต้องของสี และความสว่างของหลอด เมื่อเทียบกับระดับการใช้ไฟฟ้า
ตลอดจนความสะดวกในการติดตั้งและการหาซื้อสินค้า
โดยทางบริษัทมีหน่วยงานที่ทำหน้าที่พัฒนาและวิจัย
เพื่อส่งเสริมให้บริษัทกลายเป็นบริษัทที่มีประสิทธิภาพในการผลิตเพื่อแข่งขันในระดับโลกได้
โดยเฉพาะอย่างยิ่งในแถบภูมิภาคเอเชียแปซิฟิก